चिर-परिचित संवेदनशील शैली में लिखे इन प्रवासी रचनाकारों के साहित्य के भीतर से झाँकती मानसिकता आज भी अपनी देसी पहचान नहीं खो पाई है। चारों तरफ़ फैला जीवन अपने समूचे आकर्षण-विकर्षण के बावजूद है तो विदेशी ही। देशी और विदेशी के बीच लगातार होता संवाद इन रचनाकारों की रचनाओं का प्रमुख आकर्षण है। सुदूर विदेशों में बैठे ये भारतीय रचनाकार चाहे कविताओं-कहानियों-उपन्यासों के ताने-बाने बुनें, चाहे अपने समूचे व्यक्तित्व को साथ लिए दिए विदेश-भ्रमण करें, पाठक भूल ही नहीं सकता कि इनके पीछे से झाँकता मन है जो ठेठ भारतीय है। प्रवासी मन के इन्ही मधुर-तिक्त अनुभवों की दास्तान है इनकी रचनाएँ जो पाठक को बहुत गहराई तक उद्वेलित करती हैं। प्रवासी लेखकों ने भले ही अपनी कर्मभूमि बदली हो किन्तु चिंतनभूमि तो वही है। आदमी प्रवासी होता है, साहित्य नहीं। देश–विदेश के बीच एक नयी उड़ान भरता प्रवासी साहित्य हर बदलती विचारधारा के परिवर्तित मूल्यों से परिचित करा रहा है। अपने विचार निर्भीकता से, स्पष्टता से और प्रामाणिकता से व्यक्त करके यथार्थ की परिधि में प्रवेश पाता है।